Drie wat skiet in ŉ japtrap gevonnis‘n Skermskoot uit die video. Die video volg onderaan die berig. Drie veiligheidswagte wat op ŉ video afgeneem is waar hulle lukraak in die openbaar skote in die lug afvuur, is binne ŉ week daarvoor skuldig bevind en gevonnis. Maroela Media het vroeër berig die voorval het in Hillcrest in KwaZulu-Natal ná die begrafnis van ŉ taxibaas plaasgevind. Die veiligheidswagte het hulself verlede Donderdag aan die Hillcrest-polisie oorgegee nadat die video wyd op sosiale media versprei is. Die drie veiligheidswagte, Nkosingiphile Gase (36), Thembinkosi Gcabashe (39) en Sno Mlamuli Khoza (38), het verlede Vrydag vir die eerste keer in die Pinetown-landdroshof verskyn op aanklag van die onwettige afvuur van ŉ vuurwapen in die openbaar. Die saak is tot Dinsdag uitgestel waartydens die wagte skuldig gepleit het. Lt.kol. Thulani Zwane, provinsiale polisiewoordvoerder, het gesê die beskuldigdes is elk tot een jaar tronkstraf, wat opgeskort is vir vyf jaar, gevonnis. Genl.maj. Bheki Langa, waarnemende polisiekommissaris van die provinsie, het die vonnis verwelkom. “Ons sal nie sulke gedrag duld waar vuurwapens lukraak afgevuur word nie, hetsy by begrafnisse, vergaderings of enige ander geleentheid,” het Langa gesê. “Die vonnis stuur ŉ duidelike boodskap dat die howe sulke voorvalle, wat onskuldige mense se lewens in gevaar stel, baie ernstig beskou.”